CELEX: 32016R0534
Language: mt
Date: 2016-03-31 00:00:00
Title: Regolament ta' Implimentazzjoni tal-Kummissjoni (UE) 2016/534 tal-31 ta' Marzu 2016 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni

6.4.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 89/6
               
            REGOLAMENT TA' IMPLIMENTAZZJONI TAL-KUMMISSJONI (UE) 2016/534
      tal-31 ta' Marzu 2016
      li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
      Billi:
      
                  (1)
               
               
                  Ir-Regolament (KEE) Nru 2658/87 stabbilixxa nomenklatura tal-oġġetti (minn hawn 'il quddiem imsejħa n-“Nomenklatura Magħquda”), li hija stabbilita fl-Anness I ta' dak ir-Regolament.
               
            
                  (2)
               
               
                  Il-prodotti tal-ħalib tal-Kapitolu 4 jinkludu l-permeati tal-prodotti tal-ħalib, li huma prodotti tal-ħalib ikkaratterizzati minn kontenut kbir ta' lattożju li jinkisbu bit-tneħħija tax-xaħmijiet u tal-proteini tal-ħalib mill-ħalib, mix-xorrox, mill-krema u/jew mix-xorrox ħelu tal-butir u/jew minn materja prima simili permezz tal-ultrafiltrazzjoni jew ta' tekniki tal-ipproċessar oħrajn.
               
            
                  (3)
               
               
                  Hemm ideat diverġenti dwar il-klassifikazzjoni tal-permeati tax-xorrox u tal-ħalib taħt is-sottointestaturi tal-intestatura 0404. Għaldaqstant, fl-interess taċ-ċertezza legali, jeħtieġ li jiġi ċċarat il-kamp ta' applikazzjoni tas-sottointestaturi 0404 10 u 0404 90 dwar dawn il-prodotti.
               
            
                  (4)
               
               
                  Id-distinzjoni bejn “permeat tax-xorrox” u “permeat tal-ħalib” tista' ssir permezz tas-sejba jew tan-nuqqas ta' sejba ta' sustanzi li huma assoċjati mal-produzzjoni tax-xorrox. Għalhekk għandu jintuża dan il-kriterju, flimkien ma' kriterju organolettiku, biex issir distinzjoni bejn il-permeati tax-xorrox u dawk tal-ħalib.
               
            
                  (5)
               
               
                  Is-sottointestatura 0404 10 għandha tinkludi “il-permeat tax-xorrox” li huwa prodott li ġeneralment ikollu riħa kemmxejn qarsa, li jinkiseb permezz tal-ultrafiltrazzjoni tax-xorrox jew ta' taħlitiet tal-kostitwenti naturali tax-xorrox. Il-klassifikazzjoni tal-permeati tal-prodotti tal-ħalib f'dik is-sottointestatura għandha tiddependi mill-preżenza ta' sustanzi assoċjati mal-produzzjoni tax-xorrox (eż. l-aċidu lattiku, il-lattati u l-glikomakropeptidi) fil-prodott.
               
            
                  (6)
               
               
                  Is-sottointestatura 0404 90 għandha tinkludi “il-permeat tal-ħalib”, li huwa prodott li jinkiseb permezz tal-ultrafiltrazzjoni tal-ħalib, u li ġeneralment ikollu riħa ta' ħalib. Il-klassifikazzjoni tal-permeati tal-prodotti tal-ħalib f'dik is-sottointestatura għandha tiddependi mil-livell limitat tal-kwantità ta' sustanzi assoċjati mal-produzzjoni tax-xorrox f'dak il-prodott, jew min-nuqqas ta' dawn is-sustanzi.
               
            
                  (7)
               
               
                  Il-metodu ta' referenza għas-sejba tal-aċidu lattiku u tal-lattati (il-metodu ISO 8069:2005) huwa previst fil-Parti A tal-Anness I tar-Regolament tal-Kummissjoni (KE) Nru 273/2008 (2) u l-metodu ta' referenza biex jinsab ix-xorrox tal-kimożina (jiġifieri l-preżenza ta' makropeptidi tal-kaseina, bħalma huma l-glikomakropeptidi) huwa stabbilit fl-Anness XII ta' dak ir-Regolament. Dawk il-metodi għandhom jintużaw ukoll għall-klassifikazzjoni korretta tal-prodotti li jikkonċerna dan ir-Regolament.
               
            
                  (8)
               
               
                  Biex tkun assigurata l-klassifikazzjoni korretta tal-prodotti kkonċernati, għandhom jiddaħħlu Noti Addizzjonali ġodda fil-Kapitolu 4 tat-Tieni Parti tan-Nomenklatura Magħquda biex l-interpretazzjoni tagħha żgur tkun uniformi madwar l-Unjoni.
               
            
                  (9)
               
               
                  Għalhekk, ir-Regolament (KEE) Nru 2658/87 għandu jiġi emendat skont dan.
               
            
                  (10)
               
               
                  Il-Kumitat dwar il-Kodiċijiet tad-Dwana ma ħariġx opinjoni fil-limitu taż-żmien stipulat mill-President tiegħu,
               
            ADOTTAT DAN IR-REGOLAMENT:
      Artikolu 1
      Fil-Kapitolu 4 tat-Tieni Parti tan-Nomenklatura Magħquda stabbilita fl-Anness I tar-Regolament (KEE) Nru 2658/87, jiddaħħlu n-Noti Addizzjonali 3 u 4 li ġejjin:
      
         
                     “3.
                  
                  
                     Il-prodotti tal-ħalib tal-Kapitolu 4 jinkludu l-permeati tal-prodotti tal-ħalib, li huma prodotti tal-ħalib ikkaratterizzati minn kontenut kbir ta' lattożju li jinkisbu bit-tneħħija tax-xaħmijiet u tal-proteini tal-ħalib mill-ħalib, mix-xorrox, mill-krema u/jew mix-xorrox ħelu tal-butir u/jew minn materja prima simili permezz tal-ultrafiltrazzjoni jew ta' tekniki tal-ipproċessar oħrajn.
                  
               
                     4.
                  
                  
                     Għall-għanijiet tas-sottointestaturi 0404 10 u 0404 90 japplika dan li ġej:
                     
                                  
                              
                              
                                 Tista' ssir distinzjoni analitika bejn il-permeat tal-ħalib u l-permeat tax-xorrox permezz tas-sejba ta' sustanzi (bħall-aċidu lattiku, il-lattati u l-glikomakropeptidi) li huma assoċjati mal-produzzjoni tax-xorrox.
                              
                           
                                  
                              
                              
                                 Is-sottointestatura 0404 10 tinkludi “il-permeat tax-xorrox”, prodott li ġeneralment ikollu riħa kemmxejn qarsa, li jinkiseb permezz tal-ultrafiltrazzjoni jew ta' tekniki oħrajn tal-ipproċessar, mix-xorrox jew minn taħlitiet tal-kostitwenti naturali tax-xorrox.
                              
                           
                                  
                              
                              
                                 Is-sejba ta' sustanzi assoċjati mal-produzzjoni tax-xorrox (eż. l-aċidu lattiku, il-lattati u l-glikomakropeptidi) hija kundizzjoni għall-klassifikazzjoni tal-permeati tax-xorrox f'dik is-sottointestatura.
                              
                           
                                  
                              
                              
                                 Is-sottointestatura 0404 90 tinkludi “il-permeat tal-ħalib”, prodott li ġeneralment ikollu riħa ta' ħalib, li jinkiseb permezz tal-ultrafiltrazzjoni jew ta' tekniki oħrajn tal-ipproċessar, mill-ħalib. Il-kundizzjonijiet biex il-permeati tal-ħalib jiġu kklassifikati taħt is-sottointestatura 0404 90 huma livell ta' kwantità limitata tal-aċidu lattiku u ta' lattati, jew ta' nuqqas tagħhom (massimu ta' 0,1 % fil-piż tal-permeati tal-ħalib tat-trab, u massimu ta' 0,015 % fil-piż tal-permeati tal-ħalib likwidu) u n-nuqqas ta' glikomakropeptidi.
                              
                           
                                  
                              
                              
                                 Il-metodu li għandu jintuża biex jinstabu l-lattati għandu jkun il-metodu ISO 8069:2005, u l-metodu biex jinstab ix-xorrox tal-kimożina (jiġifieri l-preżenza ta' makropeptidi tal-kaseina, bħalma huma l-glikomakropeptidi) għandu jkun il-metodu stabbilit fl-Anness XII tar-Regolament tal-Kummissjoni (KE) Nru 273/2008 (*).
                              
                           
               
      Artikolu 2
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-31 ta' Marzu 2016.
         
            
               Għall-Kummissjoni,
            
            
               F'isem il-President,
            
            Stephen QUEST
            
               Direttur Ġenerali għat-Tassazzjoni u l-Unjoni Doganali
            
         
      
      
         (1)  ĠU L 256, 7.9.1987, p. 1.
      
         (2)  Ir-Regolament tal-Kummissjoni (KE) Nru 273/2008 tal-5 ta' Marzu 2008 li jistipula r-regoli dettaljati għall-applikazzjoni tar-Regolament tal-Kunsill (KE) Nru 1255/1999 fir-rigward ta' metodi għall-analiżi u għall-evalwazzjoni tal-kwalità tal-ħalib u tal-prodotti tal-ħalib (ĠU L 88, 29.3.2008, p. 1).